Maketi autor Andres Valdre: "Virtsu linnus (1:1000) on ehitatud K. Aluve raamatu "Keskaegsed linnused Eestis" järgi, kus on ta rekonstruktsioonvaade ja -lõige linnusest. Kõik peale kolme redeli on oma näputöö. Linnus on tehtud polüstüreenist ja puust, maastik epokitist ja liivast. Peenematest detailidest olgu mainitud kõik 3 väravat (sh. tagumine uks); pööraga kaev [mis, tõsi küll, paikneb vales kohas, sain selle teada liiga hilja], milles vesi on reaalsel sügavusel; mõlema tõstesilla vintsid; rõdu II korruse ees; kaitsekäik; korstnad; aknad/laskeavad; tõstesillad ja hundiauk sisemise silla all; tornis vahimees ja lipp; ning linnuse ees rohtu sööv hobune. See hobune (koosneb 7 osast, pikkus u. 2,4 mm) on kahtlemata peeneim näputöö, mida ma kunagi teinud.    Lipuvärvid on laest võetud, algul plaanisin, et vaatan mõnest Balti aadli teatmikust Uexkülli vapivärvid järele, aga seal oli vähemalt 30 vappi ning mine võta kinni, milline on neist see kõige õigem või milline neist just Virtsus juhtus linnuse ajal elama. Linnuse tornid on valmistatud puust, mis tingib ka selle, et ehisfriis on tegemata (johtub materjali eripärast). Linnus on alusel, mis kujutab ka vallikraavi linnuse ees ning  tükikest merd ümberringi, aluse servad on täpselt ilmakaarte sihis. Rannal on hulk rahne, mis tegelikult on liiv ... Töötunde kokku 45.    28. oktoobril 2001 oli Virtsu linnuse makett esitatud võistlusele IPMS Finland Helsinki Open (IPMS = International Plastic Modelers Society). Tulemus: 103 punkti, kategooria kuuest mudelist neljas (I koha saanud sai 108 punkti, st. oli kõva rebimine!) 6. koha mudel oli saanud 90 punkti, nii et siin kategoorias oli tase ühtlaselt kõva ... "